### *Projekts*

**LATVIJAS REPUBLIKAS MINISTRU KABINETS**

2020.gada \_\_\_.\_\_\_\_\_\_\_\_\_ Noteikumi Nr.\_\_\_

Rīgā  (prot. Nr.\_\_\_ \_\_\_ §)

**Eiropas kultūras galvaspilsētas nosaukuma piešķiršanas kārtība**

Izdoti saskaņā ar

Ministru kabineta iekārtas likuma 31.panta pirmās daļas 3.punktu

1. **Vispārīgie jautājumi**

1. Noteikumi nosaka Eiropas kultūras galvaspilsētas nosaukuma piešķiršanas Latvijā pieteikumu iesniegšanas, pieteikumu vērtēšanas, žūrijas izveidošanas un darbības, lēmumu pieņemšanas un paziņošanas kārtību.

2. Eiropas kultūras galvaspilsētas nosaukuma piešķiršanas mērķi ir:

2.1. aizsargāt un veicināt kultūras daudzveidību Eiropā un uzsvērt to kopīgās iezīmes, kā arī vairot iedzīvotāju piederības apziņu kopējai kultūras telpai;

2.2. veicināt kultūras ieguldījumu pilsētu ilgtermiņa attīstībā saskaņā ar to attiecīgajām stratēģijām un prioritātēm.

3. Eiropas kultūras galvaspilsētas nosaukuma piešķiršanas īpašie mērķi ir:

3.1. palielināt kultūras piedāvājuma klāstu, daudzveidību un Eiropas dimensiju pilsētās, tajā skaitā īstenojot starptautisku sadarbību;

3.2. paplašināt pieejamību kultūras norisēm un veicināt līdzdalību tajās;

3.3. uzlabot kultūras nozares iespējas un tās saikni ar citām nozarēm;

3.4. ar kultūras palīdzību uzlabot pilsētu tēlu starptautiskā mērogā.

4. Eiropas kultūras galvaspilsētas nosaukuma piešķiršanas atlasei ir divas kārtas.

1. **Pieteikšanās atlasei un pieteikuma vērtēšanas kritēriji**

5. Pieteikuma iesniedzējs ir republikas pilsētas pašvaldība, novada pilsētas vai novada pašvaldība, kas piesaka attiecīgo pilsētu atlasei.

6. Pieteikuma iesniedzējs var iesniegt pieteikumu kopīgi ar vienu vai vairākiem sadarbības partneriem. Sadarbības partneris var būt cita novada pašvaldība, valsts pārvaldes vai pašvaldības iestāde, tās institūcija vai aģentūra, valsts vai pašvaldības dibināta izglītības iestāde, valsts zinātniskā institūcija, valsts aģentūra vai Latvijas Republikā reģistrēta juridiskā persona.

7. Pieteikuma iesniedzējs atbild uz šo noteikumu pielikumos ietvertajiem jautājumiem atbilstoši katrai kārtai. Pieteikumā norāda ziņas, kas tieši saistītas ar pasākumu „Eiropas kultūras galvaspilsēta”. Pieteikumam pievieno dokumentus un citus materiālus, kas pamato pieteicēja norādītās ziņas. Pieteikumā iesniedzējs ievēro šo noteikumu pielikumos ietverto jautājumu secību.

8. Kandidātpilsēta izstrādā kultūras programmu, kas aptver nosaukuma gadu, saskaņā ar šo noteikumu [12.punktā](https://m.likumi.lv/ta/id/167907#p11) minētajiem kritērijiem.

9. Pieteikuma pamatā ir programma ar augstu māksliniecisko un kultūras kvalitāti, kurai ir skaidra Eiropas dimensija.

10. Kultūras programmā var ietvert pasākumus, kas noritēs ārpus pilsētas teritorijas. Ja kandidātpilsēta iesaista tās apkārtējo teritoriju, pieteikumu iesniedz kandidātpilsētas vārdā.

11. Eiropas kultūras galvaspilsētas gada kultūras programma atbilst pilsētas ilgtermiņa stratēģijā noteiktajam.

12. Eiropas kultūras galvaspilsētas nosaukuma piešķiršanas atlases vērtēšanas kritēriji iedalīti kategorijās:

12.1. ieguldījums pilsētas ilgtermiņa stratēģijā, kuras īstenošanā ņem vērā šādus faktorus:

12.1.1. kandidātpilsētām tās pieteikuma iesniegšanas brīdī ir izstrādāta kultūras stratēģija, kas ietver pilsētas plānus kultūras pasākumu ilgtspējas saglabāšanai pēc pasākuma norises gada beigām;

12.1.2. plāni kultūras un radošo nozaru spēju stiprināšanai, tostarp veidojot kandidātpilsētā ilgtermiņa saiknes starp kultūras, ekonomikas un sociālajām nozarēm;

12.1.3. Eiropas kultūras galvaspilsētas nosaukuma paredzamā ilgtermiņa ietekme uz kandidātpilsētu kultūras, sociālajā un ekonomikas nozarē, tostarp ietekme uz pilsētas attīstību attiecīgajā pilsētā;

12.1.4. uzraudzības un izvērtēšanas pasākumi ietekmes uz kandidātpilsētu noteikšanai un izvērtēšanas rezultātu izplatīšana;

12.2. „Eiropas dimensija”, kuras īstenošanā ņem vērā šādus faktorus:

12.2.1. tādu pasākumu kopums un to kvalitāte, kas popularizē Eiropas kultūras daudzveidību, kultūru dialogu un Eiropas iedzīvotāju labāku savstarpējo saprašanos;

12.2.2. tādu pasākumu kopums un to kvalitāte, kas uzsver Eiropas kultūru kopīgos aspektus, kultūras mantojumu un vēstures kopīgos aspektus, kā arī pievērš uzmanību Eiropas integrācijai un citām aktuālām Eiropas tēmām;

12.2.3. tādu pasākumu kopums un to kvalitāte, kuros piedalās Eiropas mākslinieki, sadarbība ar dažādu valstu dalībniekiem vai pilsētām, tostarp attiecīgā gadījumā nosaukumu saņēmušajām pilsētām, un starpvalstu partnerības;

12.2.4.stratēģija plašas Eiropas un starptautiskās sabiedrības intereses piesaistīšanai;

12.3. „kultūras un mākslas saturs”, kuras īstenošanā ņem vērā šādus faktorus:

12.3.1. kultūras programmas skaidrs un saskaņots mākslinieciskais redzējums un stratēģija;

12.3.2. vietējo mākslinieku un kultūras organizāciju iesaistīšana kultūras programmas veidošanā un īstenošanā;

12.3.3. piedāvāto pasākumu klāsts, daudzveidība un to vispārējā mākslinieciskā kvalitāte;

12.3.4. spēja vietējo kultūras mantojumu un tradicionālās mākslas formas apvienot ar jaunām, inovatīvām un eksperimentālām kultūras izpausmēm;

12.4. „izpildes spēja”, kurā kandidātpilsētas pierāda, ka:

12.4.1. pieteikumam ir plašs un spēcīgs politiskais atbalsts un attiecībā uz to ir ilgtspējīga vietējo, reģionālo un valsts iestāžu apņemšanās;

12.4.2. kandidātpilsētā ir vai tiks ierīkota nosaukuma piešķiršanai piemērota un ilgtspējīga infrastruktūra;

12.5. „sabiedrības iesaistīšana”, kuras īstenošanā ņem vērā šādus faktorus:

12.5.1. vietējo iedzīvotāju un pilsoniskās sabiedrības iesaistīšana pieteikuma sagatavošanā un pasākuma „Eiropas kultūras galvaspilsētas” īstenošanā;

12.5.2. jaunu un ilgtspējīgu iespēju radīšana dažādu sabiedrības slāņu pārstāvjiem – it īpaši jauniešiem, brīvprātīgajiem, atstumtām un nelabvēlīgā situācijā esošām grupām, tostarp mazākumtautību pārstāvjiem, – apmeklēt kultūras pasākumus vai piedalīties tajos, īpašu uzmanību pievēršot cilvēkiem ar invaliditāti un veciem cilvēkiem attiecībā uz minēto pasākumu pieejamību;

12.5.3.vispārējā stratēģija plašākas auditorijas piesaistīšanai, un jo īpaši programmas sasaiste ar izglītību un izglītības iestāžu līdzdalību programmas īstenošanā;

12.6. „pārvaldība”, kuras īstenošanā ņem vērā šādus faktorus:

12.6.1. līdzekļu piesaistīšanas stratēģijas un ierosinātā budžeta īstenošanas iespējas, kas attiecīgā gadījumā ietver plānus lūgt finansiālu atbalstu no Eiropas Savienības programmām un fondiem un paredz līdzekļus sagatavošanās posmam, nosaukuma gadam, novērtēšanai, kā arī pasākumiem, kam ir ilgtermiņa ietekme, un neparedzētu izdevumu plānošanai;

12.6.2. plānotā pārvaldes un izpildes struktūra Eiropas kultūras galvaspilsētas notikuma īstenošanai, kas cita starpā paredz pienācīgas sadarbības nodrošināšanu starp vietējām iestādēm un izpildes struktūru, tostarp mākslinieku komandu;

12.6.3. pasākuma direktora un mākslinieciskā direktora iecelšanas procedūra un viņu darbības jomas;

12.6.4. mārketinga un komunikācijas stratēģija ir vispusīga, un tajā tiek uzsvērts, ka Eiropas kultūras galvaspilsētas notikums ir Eiropas Savienības notikums;

12.6.5. izpildes struktūrai ir personāls ar piemērotām iemaņām un pieredzi, lai plānotu, pārvaldītu un izpildītu nosaukuma gada kultūras programmu.

13. Eiropas kultūras galvaspilsētas programma Latvijā veido saikni ar Portugāles izstrādāto Eiropas kultūras galvaspilsētas programmu. Šādu sadarbību var ņemt vērā Eiropas Parlamenta un Padomes Lēmuma Nr.445/2014/ES 13.pantā paredzētās uzraudzības procedūras laikā.

14. Eiropas kultūras galvaspilsētas programmā jāietver pasākumi, kas noritēs no 2027.gada 1.janvāra līdz 2027.gada 31.decembrim.

15. Pieteikuma iesniedzējs vai viņa pilnvarota persona atlases konkursa pirmajā kārtā pieteikumu un otrajā kārtā papildināto vai pārstrādāto pieteikumu trīspadsmit cauršūtos (caurauklotos) eksemplāros angļu valodā un trīspadsmit cauršūtos (caurauklotos) eksemplāros latviešu valodā iesniedz Kultūras ministrijā vai nosūta Kultūras ministrijai pa pastu noteiktajā termiņā.

16. Iesniedzot atlases konkursa pirmajā kārtā pieteikumu un otrajā kārtā – precizēto pieteikumu, uz aploksnes vai kastes, vai elektroniski nosūtītā dokumenta norāda šādu informāciju:

16.1. ministrijas nosaukums un adrese;

16.2. norāde „Eiropas kultūras galvaspilsētas nosaukuma piešķiršanas atlase”, konkursa kārta;

16.3. pilns pieteikuma iesniedzēja nosaukums un adrese;

16.4. pieteikuma nosaukums.

17. Atbildes uz jautājumiem sagatavo datorrakstā. Pieteikuma iesniedzējs ir atbildīgs par sniegto ziņu pareizību un precizitāti.

18. Atlases konkursa pirmajā un otrajā kārtā elektronisku pieteikumu izskata, ja tas ir noformēts un iesniegts atbilstoši normatīvajiem aktiem par elektronisko dokumentu izstrādi un apriti.

**III. Atlases pirmā kārta**

19. Kultūras ministrija izsludina Eiropas kultūras galvaspilsētas nosaukuma piešķiršanas pirmo kārtu ar pieteikšanās termiņu desmit mēneši.

20. Kandidātpilsēta iesniedz pieteikumu, kas atbild uz šo noteikumu 1.pielikumā ietvertajiem jautājumiem.

21. Pirmajā kārtā pieteikuma iesniedzējs iesniedz parakstītu šo noteikumu 3.pielikumā ietverto kandidātpilsētas apliecinājumu latviešu un angļu valodā.

22. Kultūras ministrija izskata pieteikumus, kas saņemti desmit mēnešu laikā pēc konkursa izsludināšanas. Ja pieteikums saņemts pēc noteiktā termiņa, to neatver, un Kultūras ministrija šo pieteikumu nosūta atpakaļ, norādot pamatotu atpakaļ nosūtīšanas iemeslu.

23. Kultūras ministrija pieņem pamatotu lēmumu par pieteikuma pieņemšanu vai nepieņemšanu atlases konkursa pirmajai kārtai. Kultūras ministrijas lēmumu pieteikuma iesniedzējs var pārsūdzēt tiesā.

24. Kultūras ministrija par saņemtajiem pieteikumiem sniedz informāciju Eiropas Komisijai.

25. Kultūras ministrija līdz 2021.gada 1.janvārim izsludina Eiropas kultūras galvaspilsētas nosaukuma piešķiršanas atlases pirmās kārtas sanāksmi. Atlases pirmās kārtas sanāksme ir slēgta sanāksme Eiropas kultūras galvaspilsētas kandidātpilsētu pirmajai kārtai, kurā tiek izskatīti saņemtie pieteikumi, pieaicinot attiecīgā pieteikuma iesniedzēju.

26. Žūrija izvērtē pieteikumus un turpmākai vērtēšanai atlases otrajā kārtā virza tās kandidātpilsētas, kuras ievērojušas šajos noteikumos noteikto. Žūrija var sniegt ieteikumus kandidātpilsētām pieteikuma papildināšanai vai pārstrādāšanai.

27. Žūrija sagatavo atlases pirmās kārtas ziņojumu un to iesniedz Kultūras ministrijai un Eiropas Komisijai. Kultūras ministrija atlases pirmās kārtas ziņojumu nosūta kandidātpilsētām.

1. **Atlases otrā kārta**

28. Otrās kārtas pieteikumu iesniedzēji papildina vai pārstrādā pieteikumus atbilstoši atlases konkursa pirmajā kārtā atlases žūrijas sniegtajiem ieteikumiem un priekšlikumiem, kā arī sniedz atbildes uz šo noteikumu 2.pielikumā ietvertajiem jautājumiem.

29. Otrajā kārtā pieteikuma iesniedzējs iesniedz parakstītu šo noteikumu 3.pielikumā ietverto kandidātpilsētas apliecinājumu latviešu un angļu valodā.

30. Pieteikuma iesniedzējs vai viņa pilnvarotā persona papildināto vai pārstrādātos pieteikumus saskaņā ar šo noteikumu [15.](https://m.likumi.lv/ta/id/167907#p3), [16.](https://m.likumi.lv/ta/id/167907#p4),17. un [18.punktu](https://m.likumi.lv/ta/id/167907#p5) līdz atlases žūrijas norādītajam datumam, bet ne vēlāk kā deviņu mēnešus pēc atlases pirmās kārtas sanāksmes iesniedz Kultūras ministrijā vai nosūta Kultūras ministrijai pa pastu.

31. Ja papildinātais vai pārstrādātais pieteikums saņemts pēc noteiktā termiņa, to neatver, un Kultūras ministrija šo pieteikumu nosūta atpakaļ, norādot pamatotu atpakaļ nosūtīšanas iemeslu.

32. Kultūras ministrija pieņem pamatotu lēmumu par papildinātā vai precizētā pieteikuma pieņemšanu vai nepieņemšanu atlases konkursa otrajai kārtai. Kultūras ministrijas lēmumu pieteikuma iesniedzējs var pārsūdzēt tiesā.

33. Kultūras ministrija saņemtos pieteikumus nosūta Eiropas Komisijai.

34. Kultūras ministrija sasauc žūrijas otro sanāksmi 30 dienu laikā pēc otrās kārtas pieteikumu pieņemšanas termiņa beigām.

35. Žūrija sniedz ziņojumu par atlases pirmajā kārtā atlasīto kandidātpilsētu pieteikumiem kopā ar ieteikumu piešķirt Eiropas kultūras galvaspilsētas nosaukumu ne vairāk kā vienai pilsētai. Atlases otrās kārtas ziņojumā var ietvert priekšlikumus pilsētai, kura ieteikta Eiropas kultūras galvaspilsētas nosaukuma piešķiršanai.

36. Žūrija atlases otrās kārtas ziņojumu iesniedz Kultūras ministrijā un Eiropas Komisijā.

1. **Atlases žūrijas izveidošana un darbība**

37. Pēc Kultūras ministrijas iniciatīvas izveido neatkarīgu ekspertu žūriju, kas veic atlasi un uzraudzību.

38. Žūrijas sastāvā ir 12 eksperti, kurus ieceļ Eiropas Savienības iestādes un struktūras saskaņā ar šo noteikumu 39., 40. un 41.punktu.

39. Eiropas Komisija organizē atklātu uzaicinājumu izteikt ieinteresētību pildīt Eiropas kultūras galvaspilsētas nosaukuma piešķiršanas žūrijas pienākumus un pēc tam piedāvā potenciālo Eiropas ekspertu kandidātu kopumu.

40. Katra no minētajām Eiropas Savienības iestādēm un struktūrām ieceļ amatā ekspertus saskaņā ar savām attiecīgajām procedūrām.

41. Latvija darbam Eiropas kultūras galvaspilsētas atlases žūrijā izvirza vienu Kultūras ministrijas un vienu Nacionālās kultūras padomes deleģētu pārstāvi. Latvijas žūrijas ekspertu sastāvu un žūrijas darba nolikumu apstiprina kultūras ministrs.

42. Kultūras ministrija līdz 2020.gada 10.jūnijam nosūta šo noteikumu 41.punktā minētajai institūcijai uzaicinājumu deleģēt ekspertu darbam žūrijā. Institūcija, kura deleģē ekspertu, izvērtē attiecīgās kandidatūras atbilstību šo noteikumu 44. un 45.punktā minētajiem kritērijiem un līdz 2020.gada 10.jūlijam iesniedz Kultūras ministrijā deleģējuma vēstuli, kandidāta dzīves aprakstu (*Curriculum vitae*) latviešu un angļu valodā un kandidāta parakstītu apliecinājumu par atbilstību izvirzītajiem kritērijiem latviešu un angļu valodā.

43. Kultūras ministrija divu nedēļu laikā pēc žūrijas sastāva apstiprināšanas informē Eiropas Komisiju par Latvijas ekspertiem, kas izvirzīti darbam Eiropas kultūras galvaspilsētas atlases žūrijā.

44. Visi eksperti ir Eiropas Savienības pilsoņi, neatkarīgi un ar ievērojamu pieredzi un zināšanām kultūras jomā, pilsētu kultūras attīstībā vai pasākuma „Eiropas kultūras galvaspilsētas” organizēšanā vai līdzīga mēroga starptautiska kultūras pasākuma organizēšanā.

45. Latvijas eksperti var nebūt Latvijas pilsoņi. Latvijas ekspertam ir jābūt ar ievērojamām zināšanām par Latvijas kultūru.

46. Eksperts paziņo par interešu konfliktu saistībā ar konkrēto kandidātpilsētu. Interešu konflikta gadījumā attiecīgais eksperts atkāpjas no amata un attiecīgā Eiropas Savienības iestāde vai struktūra vai dalībvalsts aizstāj minēto ekspertu uz atlikušo laiku.

1. **Lēmuma pieņemšana par Eiropas kultūras galvaspilsētas statusu**

47. Kultūras ministrs iesniedz apstiprināšanai Ministru kabinetā atlases žūrijas otrajā ziņojumā izvirzīto kandidātpilsētu Eiropas kultūras galvaspilsētas nosaukuma piešķiršanai.

48. Kultūras ministrija līdz 2022.gada 31.decembrim paziņo par izvirzīto Eiropas kultūras galvaspilsētu Eiropas Parlamentam, Eiropas Savienības Padomei, Eiropas Komisijai un Reģionu komitejai, norādot atlases žūrijas ziņojumā minēto izvirzīšanas pamatojumu un ieteikumus.

1. **Noslēguma jautājums**

49. Noteikumi ir spēkā līdz 2022.gada 31.decembrim.

Ministru prezidents A.K.Kariņš

Kultūras ministrs N.Puntulis

Vīza: Valsts sekretāre D.Vilsone

Branta 67330349

Sabine.Branta@km.gov.lv